b"\n_START_ARTICLE_\nKarag\xc3\xb6z i Hacivat\n_START_PARAGRAPH_\nKarag\xc3\xb6z (en turc literalment ull negre, o ombres xineses turques) \xc3\xa9s el teatre d'ombres tradicional de Turquia. El nom correspon a un dels dos personatges principals, Karag\xc3\xb6z i Hacivat._NEWLINE_L'argument de les obres sol consistir a contrastar tots dos personatges: Karag\xc3\xb6z representa un home illetrat, senzill, proper al p\xc3\xbablic, mentre que Hacivat pertany a una classe social m\xc3\xa9s culta i s'expressa en turc otom\xc3\xa0 fent servir figures liter\xc3\xa0ries i termes po\xc3\xa8tics._NEWLINE_En un origen aquest tipus de teatre es feia durant l'\xc3\xa8poca del Ramad\xc3\xa0, quan va esdevenir for\xc3\xa7a popular a Turquia. Avui dia, per\xc3\xb2, ha esdevingut una mena de teatret per a nens.\n_START_SECTION_\nHist\xc3\xb2ria\n_START_PARAGRAPH_\nL'origen del Karag\xc3\xb6z no \xc3\xa9s prou conegut. Alguns sostenen que les primeres obres van celebrar-se per al sold\xc3\xa0 Selim I a Egipte, despr\xc3\xa9s de conquerir-lo el 1517, per\xc3\xb2 segons l'escriptor Evliya \xc3\x87elebi aquestes obres ja es representaven des de l'\xc3\xa8poca de Baiazet I. Ja entrat el segle\xc2\xa0xvi, el gran Muft\xc3\xad Mehmet Ebussuud el-Imadi va emetre un perm\xc3\xads per poder representar obres del Karag\xc3\xb6z._NEWLINE_Karag\xc3\xb6z i Hacivat van inspirar-se en dos treballadors que haurien entretingut els seus companys durant les obres de la mesquita de Bursa durant el regne d'Orhan. Van ser executats pel retard que va ocasionar en la construcci\xc3\xb3, per\xc3\xb2 van esdevenir herois populars. Una de les versions de la llegenda diu que un de llurs companys va fabricar titelles per representar-los en escena._NEWLINE_El personatge de Karag\xc3\xb6z sovint es representa com un home tramp\xc3\xb3s, obsc\xc3\xa8 i fins i tot violent. Els altres personatges tradicionals d'aquest tipus d'obres s\xc3\xb3n el borratxo Tuzsuz Deli Bekir, representat sempre amb una ampolla de vi, el personatge de coll llarg Uzun Efe, l'opi\xc3\xb2man Kanbur Tiryaki, sempre amb la pipa, el nan Alt\xc4\xb1 Kari\xc5\x9f Beberuhi, l'idiota Denyo, el malbaratador Civan i la desvergonyada Nig\xc3\xa2r. De vegades tamb\xc3\xa9 hi intervenen altres personatges, com ballarins, jinns, estrangers, un \xc3\xa0rab que no parla turc, una minyona negra, un guardi\xc3\xa0 alban\xc3\xa8s, un doctor grec, un armeni, un jueu, un persa..."